Fiskars (yritys)
Fiskars Oyj Abp (vuoteen 1998 Fiskars Oy Ab) on suomalainen yritys, jonka kotipaikka on Raaseporin kunnassa. Yrityksen juuret ovat Fiskarsin ruukissa, entisessä Pohjan kunnassa. Yritys perustettiin vuonna 1649 ja on siten vanhin yhä toiminnassa oleva suomalainen yritys.
Yrityksen toimialat ovat vaihdelleet vuosikymmenien mittaan. Vuonna 2017 sen tuotteet liittyivät kotiin, ulkoiluun, sisustamiseen ja kattamiseen. Yhtiöllä on useita tunnettuja brändejä näillä aloilla. Sen pääbrändeja ovat muun muassa Fiskars, Iittala, Royal Copenhagen ja Waterford. Fiskarsin oranssipäisiä saksia on myyty yli miljardi kappaletta.
Vuonna 2017 Fiskarsin toiminta on jaettu kahteen yksikköön: Living (kodinsisustus, lahjat, kattaus) ja Functional (työkalut ja ulkoilu). Aikaisempi Outdoors-yksikkö liitettiin Functional-yksikköön vuoden 2017 alusta. Vuonna 2016 Living tuotti 49 prosenttia yhtiön liikevaihdosta. Functionalin osuus oli 43 ja Outdoorin 7 prosenttia.
Fiskars tarjoaa moderneja designtuotteita kotiin, ruoanvalmistukseen ja kattaukseen. Yhtiöllä on omistuksessaan useita arvostettuja kodin tuotemerkkejä kuten Arabia, Rörstrand ja Iittala.
Vuoden 2007 Iittalan oston myötä Fiskarsista tuli Pohjoismaiden markkinajohtaja kodintuotteissa. Iittala Group siirtyi Fiskarsin omistukseen 230 miljoonan euron kauppahintaan kesällä 2007.
Living-liikentoimintayksiköllä on yli 120 kivijalkakauppaa ja 260 shop-in-shop-myymälää. Verkkokaupan merkitys on kasvamassa.
Fiskars kehittää ergonomisesti muotoiltuja työvälineitä puutarhan hoitoon. Fiskars-tavaramerkin lisäksi yhtiöllä on useita vahvoja paikallisia tuotemerkkejä, jotka ovat erikoistuneet puutarhatuotteisiin.
Tunnettuja puutarhanhoitoon ja ulkoiluun liittyviä tuotemerkkejä ovat puutarhaletkuja, hanoja ja liittimiä tekevä Gilmour ja veitsiä ja monitoimityökaluja tekevä Gerber.
Suomessa puutarhatyökaluja valmistaa Fiskars Brands Finlandin tehtaat Pohjan kunnan Pinjaisissa, lähellä Billnäsin ruukkia. Tehtaat valmistavat myös muun muassa saksia ja kirveitä. Myös tuotekehityksestä pääosa toimii Pinjaisissa, mutta Yhdysvalloissa on erillinen tuotekehitysyksikkö.
Kaikki Fiskars-brändätyt tuotteet (puutarha- ja keittiötuotteet) kuuluvat Functional-liiketoimintaan yhdessä muiden puutarhabrändien kanssa. Myös ulkoilumerkki Gerber kuuluu samaan liiketoimintaan.
Fiskarsin muuhun liiketoimintaan kuuluu kiinteistötoiminta, johon kuuluvat 15 000 hehtaarin maa-alueet ja useiden kiinteistöjen ylläpidon. Yritys omistaa muun muassa Fiskarsin ruukin ympäristössä ja Hankoniemellä sijaitsevat alueet. Vesialueita on 3 700 hehtaaria ja talousmetsää 11 000 hehtaaria.
Segmentti käsittää myös konsernihallinnon ja yhteiset toiminnot. Myös sijoitussalkku on osa sen alaista toimintaa. Fiskars omistaa muun muassa 5,01 prosenttia Wärtsilän osakkeista.
Fiskarsin mukaan sen pääbrändit ovat:Muita, paikallisesti tunnettuja Fiskarsin omistamia tuotemerkkejä ovat:Fiskarsin tuotemerkit ovat menestyneet hyvin Markkinointi & Mainonta -lehden ja Taloustutkimuksen vuosittaisessa Brändien arvostus -kyselyssä. Vuonna 2016 Fiskars oli Suomen kolmanneksi arvostetuin ja Hackman Suomen kymmenenneksi arvostetuin brändi. Vuonna 2017 Fiskars oli Arvostetuimmat brändit -kyselyssä toisella sijalla.
Fiskarsin osake noteerataan Helsingin pörssissä, suurten yhtiöiden (Large Cap) ryhmässä. Yrityksellä on yksi osakesarja, FSKRS.
Suurimpien osakkeenomistajien joukossa on Ehrnroothien suvun sijoitusyhtiöitä, kuten Alexander Ehrnroothin johtama Virala ja Paul Ehrnroothin Turret.
Suurimmat osakkeenomistajat ovat (31.12.2016)
Osakekannan markkina-arvo vuoden 2016 lopussa oli 1 438 miljoonaa euroa.
Yhtiön alkuna oli Fiskarsin rautaruukki, jonka hollantilainen Peter Thorwöste perusti 1649. Alusta asti yritys valmisti tuotteita kuluttajlle, teollisuudelle ja maataloudelle. Alkuvuosien tuotteisiin kuuluivat naulat ja kuokat. Vuonna 1822 apteekkari Johan Jacob Julin osti yrityksen, ja saksien valmistus alkoi 1832. Julinin kuoltua yrityksestä tuli osakeyhtiö 1883 ja pörssiyhtiö 1935.
Auranvalmistus oli suurimmillaan 1930-luvulla, kaikkiaan auroja tehtiin yli miljoona. Fiskarsin Kymppi-niminen aura oli niistä kaikkein tunnetuin.
1960-luvulla tehtiin monia muovituotteita, myös ensimmäiset ergonomiset muovikahvaiset sakset. Näitä Olof Bäckströmin suunnittelemia oranssikahvaisia saksia on myyty vuodesta 1967 alkaen vuoteen 2010 mennessä yli miljardi kappaletta. Mallia on aikojen kuluessa hivenen muuttunut, ja oranssi väri on saanut rinnalleen muita värejä. Fiskarsin 1960-luvulla aloittamasta sähköalan muovikoteloiden valmistuksesta sai alkunsa myös 1990-luvulla uuteen omistukseen siirtynyt Fibox Oy Ab.
Alumiinirunkoisia veneitä valmistettiin ensin Kellokosken tehtaalla, jonka Fiskars osti 1963. Tuotanto siirtyi Ähtäriin, ja 1970-luvun lopussa veneille otettiin käyttöön nimi ”Buster”. Buster-alumiiniveneitä on valmistettu Inhan Tehtailla Ähtärissä 60 vuoden ajan. Fiskars myi Busterin tuotemerkin ja tehtaan Yamahalle marraskuussa 2015.
Fiskarsin ostaessa Iittalan vuonna 2007 konsernin tuotevalikoimaan tulivat myös Arabian ja Hackmanin astiat. Vuonna 2013 Fiskars osti Royal Copenhagen A/S:n.
Vuonna 2015 Fiskars osti WWRD-yhtiöt, jonka tuotemerkkejä olivat Waterford, Wedgwood, Royal Doulton, Royal Albert ja Rogaška. Syyskuussa 2015 Fiskars ilmoitti lakkauttavansa Arabian keramiikkatehtaan Helsingissä.
Keväällä 2012 Swedwatch ja Finnwatch tutkivat kodintarvikkeiden tuotantoa Kiinassa. Selvityksen mukaan Fiskarsin tavarantoimittaja teetti työntekijöillä laittomia ylitöitä ja työturvallisuudessa oli puutteita. Fiskars otti epäkohdat käsittelyyn kyseisen tavarantoimittajan kanssa ja auditoi tehtaan syksyllä 2012.
Fiskars valittiin Taloustutkimuksen ja "Markkinointi & Mainonta" -lehden kyselyssä vuonna 2015 Suomen toiseksi arvostetuimmaksi brändiksi. Fiskarsin omistamat Arabia ja Iittala olivat sijoilla 6 ja 7.